Document ID: 32010R0741

KOMISIJOS REGLAMENTAS (ES) Nr. 741/2010
2010 m. rugpjūčio 17 d.
kuriuo dėl dienos, iki kurios gali galioti registracija, kai pranešėjas pateikė skubos tvarką atitinkančią paraišką pagal Reglamentą (EB) Nr. 33/2008, iš dalies keičiami reglamentai (EB) Nr. 1490/2002 ir (EB) Nr. 2229/2004
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies antrą pastraipą,
kadangi:
(1)
2002 m. rugpjūčio 14 d. Komisijos reglamente (EB) Nr. 1490/2002, nustatančiame išsamias darbų programos, minėtos Tarybos direktyvos 91/414/EEB 8 straipsnio 2 dalyje, trečiojo etapo įgyvendinimo taisykles ir iš dalies keičiančiame Reglamentą (EB) Nr. 451/2000 (2), ir 2004 m. gruodžio 3 d. Komisijos reglamente (EB) Nr. 2229/2004, nustatančiame tolesnes išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, ketvirtojo etapo įgyvendinimo taisykles (3) išdėstytos išsamios Direktyvos 91/414/EEB 8 straipsnio 2 dalyje nurodytos darbų programos trečiojo ir ketvirtojo etapų įgyvendinimo taisyklės.
(2)
Kai pagal Reglamento (EB) Nr. 1490/2002 11e straipsnį ir Reglamento (EB) Nr. 2229/2004 24e straipsnį pranešėjas pareiškia nepritariąs veikliųjų medžiagų įtraukimui į Direktyvos 91/414/EEB I priedą, registracija turi būti panaikinama iki 2010 m. gruodžio 31 d.
(3)
Dėl daugumos susijusių medžiagų buvo pateiktos paraiškos, atitinkančios skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (4), 14-19 straipsniuose.
(4)
Kad būtų galima užbaigti tų medžiagų tyrimą, būtina pratęsti laikotarpį, per kurį valstybės narės gali panaikinti šių medžiagų registraciją.
(5)
Todėl reglamentai (EB) Nr. 1490/2002 ir (EB) Nr. 2229/2004 turėtų būti atitinkamai iš dalies pakeisti.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1490/2002 pakeitimas
Reglamento (EB) Nr. 1490/2002 12 straipsnio 3 dalis papildoma šiuo sakiniu:
„Tačiau paskutinė diena, kai valstybės narės gali panaikinti registraciją pateikusios Komisijos reglamento (EB) Nr. 33/2008 (5) 14-19 straipsniuose nustatytą skubos tvarką atitinkančią paraišką yra 2011 m. gruodžio 31 d.
2 straipsnis
Reglamento (EB) Nr. 2229/2004 pakeitimas
Reglamento (EB) Nr. 2229/2004 25 straipsnio 3 dalis papildoma šiuo sakiniu:
„Tačiau paskutinė diena, kai valstybės narės gali panaikinti registraciją pateikusios Komisijos reglamento (EB) Nr. 33/2008 (6) 14-19 straipsniuose nustatytą skubos tvarką atitinkančią paraišką yra 2011 m. gruodžio 31 d.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. rugpjūčio 17 d.

Labels: 10
20
3
6
12